P r e d k l a d a c i a    s p r á v a

Podpredsedníčka vlády SR pre európsku integráciu Mária Kadlečíková navštívila v dňoch 26.– 28. mája 2002 spolkovú krajinu Brandenbursko. Návšteva sa uskutočnila v súvislosti s podujatím externej komunikačnej stratégie Slovenské dni v Brandenbursku. 
 
         PPV Mária Kadlečíková počas svojej návštevy rokovala s ministerským predsedom Brandenburska Manfredom Stolpem, predsedom krajinského snemu H. Knoblichom, brandenburským ministrom spravodlivosti a európskych záležitostí Kurtom Schelterom a ministerkou pre vedu, výskum a kultúru J. Wanke. 

       Poslaním návštevy bolo podporiť podujatie Slovenské dni v Brandenbursku organizované v rámci externej komunikačnej stratégie, ktorému venovali mimoriadnu pozornosť aj najvyšší politickí predstavitelia Brandenburska. PPV Mária Kadlečíková ich počas rozhovorov informovala o aktuálnom politickom vývoji na Slovensku, stave prístupových rozhovorov a očakávaniach Slovenska spojených s procesom rozširovania Európskej únie.    

	Predstavitelia brandenburskej vlády aj snemu vyslovili podporu integračnému procesu na Slovensku a ocenili pokrok, ktorý Slovenská republika dosiahla v príprave na členstvo v Európskej únii.